Gaf Ingibjörg Sólrún veiðileyfi á Baug? (BJ)

Í kjölfar tölvupóstbirtinga Fréttablaðsins vakna ýmsar spurningar um þátt formanns Samfylkingarinnar í málinu. Formaðurinn hefur lengi gagnrýnt hið „pólitíska andrúmsloft“ sem skapað hafi verið og talað um að „veiðileyfi“ hafi verið gefið út. Nú kemur í ljós að formaðurinn hafði verið upplýstur um málið frá því áður en húsleitin fór fram og hafði hvatt Jónínu til þess að „leita sér lögfræðilegra leiða“. Var þar með verið að gefa „veiðileyfi“ á fyrirtækið og hvers vegna hefur formaðurinn ekki upplýst um þessa aðkomu sína að málinu?

Engu líkara er en að þjóðfélagið allt sé að fara á límingunum þessa dagana. Yfirlýsingar lögreglunnar og sakborninganna um málið gera lítið til þess að skýra það fyrir almenningi heldur sýna aðeins að þessir aðilar eru allir í geðshræringu vegna þess. Ekki minnkar það titringinn í þjóðfélaginu að tölvupóstar sem ekki er ljóst hvaðan koma hafa nú verið sendir til Fréttablaðsins og verða eflaust birtir þar í nokkra daga. Enn bæta svo viðtöl við einstaka aðila og yfirlýsingar þeirra við vitneskju um atburðina.

Davíð Oddsson hlýtur að fagna því að gögnin hafa verið birt. Ekkert í þeim gögnum sem nú liggja fyrir bendir til þess að hann hafi á nokkurn hátt komið að undirbúningi málsins. Hann getur ekki að því gert þó að nafn hans hafi verið nefnt í samskiptum milli aðila. Þótt sterkur sé ræður hann því ekki hvað aðrir segja eða hugsa um hann.

Mörgum hlýtur að koma á óvart hve mikinn þátt fjölmiðlarnir sjálfir og aðstandendur þeirra eiga í málinu. Öll skrif Fréttablaðsins um málið eru tekin með vissum fyrirvara, einungis vegna þess að blaðið er í eigu Baugs. Engin ástæða er til þess að ætla að neitt af því sem fram hefur komið um helgina sé rangt, þó að menn viti náttúrlega ekki hvað standi í þeim póstum sem ekki eru birtir eða hvernig blaðið matreiðir þá. Mér kom það á óvart að aðalritstjórinn hefur ekki verið í forsvari blaðsins um málið, en kannski er hann í fríi.

Ummæli Jónínu Benediktsdóttur um Og Vodafone, sem er í eigu sömu aðila og Fréttablaðið sýna hins vegar hve viðkvæmt málið er. Fyrirtækið þarf á trausti að halda þannig að viðskiptavinir þess þurfi ekki að óttast um einkalíf sitt þegar þeir nota tölvupóst fyrirtækisins eða símalínur. Það er hárrétt hjá Vodafone að fyrst Jónína hefur látið ummælin falla verður það að krefjast rannsóknar á því hvort um slíkan leka geti verið að ræða og eflaust mun það verða rannsakað. Mér finnst trúlegast að fyrirtækið komi þar hvergi nærri og skjölin komi annars staðar frá.

Tölvupóstarnir um aðkomu ritstjóra Morgunblaðsins að málinu eru óþægilegir fyrir hann. Styrmir segir að Jónína hafi leitað til hans og hann hafi, eftir að hafa kynnt sér málið, vísað henni á lögfræðing. Þetta virðast svipuð ráð og Ingibjörg Sólrún, formaður Samfylkingarinnar og þáverandi borgarstjóri í Reykjavík, gaf Jónínu. Enginn vafi er á því að margir telja að Jón Steinar sé einn allra besti lögfræðingur landsins. Aðrir hefðu kannski verið heppilegri til þess að taka að sér þetta ákveðna mál. En lögfræðingar taka að sér margvísleg mál vegna þess að menn eiga rétt á að leita réttar síns. Kannski hefur Jón Steinar verið að velta þessu fyrir sér þegar málið bar á góma á fundi hans og Kjartans Gunnarssonar. Manni sýnist að í þessu máli hafi Styrmir gengið lengra í samvinnu við Jónínu og Jón Sullenberger en búast má við af ritstjóra blaðs. Ritstjórar verða sífellt að vega og meta hvenær er verið misnota blöð þeirra til þess að koma höggi á aðra. Það er hins vegar örugglega affarasælast að þeir verði ekki beinir þátttakendur í leiknum.

Ingibjörg Sólrún hefur þagað þunnu hljóði um aðkomu sína að undanfara málsins í þrjú ár. Á sama tíma hefur hún gefið til kynna að það væri með einhverjum hætti runnið undan rifjum Davíðs Oddssonar. Nú kemur í ljós að hún sjálf hafði hvatt Jónínu til þess „að fara lengra með málið“. Hvers vegna hefur hún ekki skýrt frá þessu að eigin frumkvæði á sama tíma og hún hefur reynt að koma af stað tortryggni í þjóðfélaginu um þátt Davíðs Oddssonar í málinu? Er henni sætt í ljósi þessara nýju upplýsinga?

Benedikt Jóhannesson

Fleiri pistlar